10.12.2024

**Δελτίο Τύπου**

**Μίλτος Χρυσομάλλης: 15.244 νέοι χαμηλοσυνταξιούχοι πληρούν τα κριτήρια του πρώην ΕΚΑΣ και πρέπει να ενταχθούν στα δωρεάν φάρμακα**

Στους 15.244 φθάνει ο αριθμός των νέων συνταξιούχων που πληρούν τα ίδια ηλικιακά και εισοδηματικά κριτήρια με τους πρώην δικαιούχους του ΕΚΑΣ που λαμβάνουν την ισόβια απαλλαγή από τη συμμετοχή τους στα συνταγογραφούμενα φάρμακα, όπως αναφέρει στην απάντηση του το Υπουργείο Εργασίας και Κοινωνικών Υποθέσεων, στην Ερώτηση που κατέθεσε ο βουλευτής Μεσσηνίας της ΝΔ Μίλτος Χρυσομάλλης, μαζί με άλλους 7 βουλευτές, σχετικά με την αύξηση του αριθμού των χαμηλοσυνταξιούχων που θα μπορούσαν να απαλλαγούν από τη συμμετοχή στα φάρμακα.

Ο Μίλτος Χρυσομάλλης και οι άλλοι 7 βουλευτές της ΝΔ, είχαν ζητήσει τη ισόβια απαλλαγή από τη συμμετοχή όλων των χαμηλοσυνταξιούχων που, σε πρώτη φάση, πληρούν τα ίδια κριτήρια με τους πρώην δικαιούχους του ΕΚΑΣ, προκειμένου να μην υπάρχει άνιση μεταχείριση μεταξύ κατηγοριών συνταξιούχων, που προσβάλει συνταγματικώς θεμελιωμένα δικαιώματα των ίσων δικαιωμάτων, της μέριμνας για την υγεία των πολιτών και της προστασίας του γήρατος, της αναπηρίας και της περίθαλψης των απόρων.

Όπως αναφέρει στην απάντησή του το Υπουργείο Εργασίας, τα κριτήρια του πρώην ΕΚΑΣ, που είχαν θεσπιστεί τελευταία φορά το 2019, πληρούν το Σεπτέμβριο του 2024 (σύμφωνα με τις φορολογικές δηλώσεις του 2023), **15.244 νέοι συνταξιούχοι**, την ίδια ώρα που στην ΗΔΙΚΑ και με βάση τα δεδομένα του Οκτωβρίου 2024 οι πρώην δικαιούχοι του ΕΚΑΣ εν ζωή είναι **178.800**. Σημειώνεται ότι σύμφωνα με την απάντηση του συναρμόδιου Υπουργείου Υγείας στην ίδια Ερώτηση ο αριθμός των πρώην δικαιούχων του ΕΚΑΣ το 2023 ήταν **222.453**, άρα βαίνει σταθερά μειούμενος, ενώ η δαπάνη που προκαλούσαν στον προϋπολογισμό του ΕΟΠΥΥ για την απαλλαγή τους από τη συμμετοχή στα φάρμακα έφθασε τα 34,5 εκατομμύρια ευρώ για το 2023.

Είναι επομένως ξεκάθαρο ότι η επέκταση του ευεργετήματος που απολαμβάνουν οι πρώην δικαιούχοι του Ε.Κ.Α.Σ. της απαλλαγής από τη συμμετοχή στα συνταγογραφούμενα φάρμακα και στους υπόλοιπους συνταξιούχους, που πληρούν τα ίδια ηλικιακά και εισοδηματικά κριτήρια, δεν θα προκαλέσει αύξηση της δαπάνης για τον ΕΟΠΥΥ, μιας και ο αριθμός των αρχικών δικαιούχων έχει ήδη μειωθεί κατά 43.653.

«*Από τις απαντήσεις των Υπουργείων Υγείας και Εργασίας στην Ερώτηση που καταθέσαμε για την επέκταση της απαλλαγής από τη φαρμακευτική δαπάνη και στους νέους χαμηλοσυνταξιούχους που πληρούν τα κριτήρια του πρώην ΕΚΑΣ, γίνεται αυτομάτως αντιληπτό πως η δαπάνη είναι διαχειρίσιμη και εντός των ορίων του προϋπολογισμού που είχε προβλεφθεί από τη νομοθετική διάταξη του 2023.* ***Ιδανικά θα έπρεπε να εξεταστεί και περαιτέρω χαλάρωση των κριτηρίων*** *προκειμένου να αυξηθεί ο αριθμός των πιθανών δικαιούχων απαλλαγής από το κόστος των φαρμάκων, ως ένα ανακουφιστικό μέτρο για τις χιλιάδες των χαμηλοσυνταξιούχων που αντιμετωπίζουν καθημερινά την ακρίβεια και το κόστος ζωής.* ***Τουλάχιστον να μην αγωνιούν για τη φαρμακευτική τους δαπάνη****. Όπως χαρακτηριστικά είχε αναφέρει και ο Πρωθυπουργός Κυριάκος Μητσοτάκης, η απαλλαγή των χαμηλοσυνταξιούχων είναι ένα εύλογο ζήτημα που εξετάζει η Κυβέρνηση. Επομένως, μετά τα δεδομένα που κατέθεσαν στη Βουλή τα αρμόδια υπουργεία, ως απάντηση στην Ερώτησή μας, εκτιμώ ότι η επέκταση της απαλλαγής στους 15.244 συνταξιούχους που ήδη πληρούν τα κριτήρια δεν προκαλεί νέα δαπάνη ούτε βέβαια επιβαρύνει περαιτέρω τον προϋπολογισμό του ΕΟΠΥΥ. Είναι όμως σίγουρα μια υποχρέωση της Πολιτείας απέναντι στους χαμηλοσυνταξιούχους συμπολίτες μας που πρέπει να εκπληρωθεί, ειδικά όταν η ίδια η Πολιτεία έχει δημιουργήσει μια κατάσταση 2 ταχυτήτων, μεταχειριζόμενη άνισα ίδιες περιπτώσεις*», δήλωσε ο Μίλτος Χρυσομάλλης.